CERVESA EN CATALÀ: Fitxes d'avaluació - Santa Pau Ales Works - U O WILD ALE\nU O Wild Ale\nCervesa de fermentació àcida controlada. Cultius de flors silvestres del parc natural de la Garrotxa i aïllament d’un llevat i de bacteris.\nMalts d'ordi i blat.\nLlúpol Zatek/Saaz només en quota d’amargor.\nFermentació en inox.\nMaduració: 3 mesos de bóta de Bordeus.\nElaborada Maig 2020 i envasada agost del mateix any.\n5,5% vol. alcohol.\nPresentació: 75 cl.\nCervesa de color daurat poc transparent. L’ampolla presenta algun sediment.\nQuantitat modesta i poc persistent. Color blanc amb densitats variables des de cremosa a bombolles prou grans.\nInicialment, amb la cervesa molt freda, el que prima és una sensació àcida predominantment avinagrada.\nEs pot notar un considerable fons sofrat. Per sota, es poden descriure aspectes florals (perfumat), de dissolvent (acetat d’etil) i de gra.\nD’entrada, fa pensar en un típic Lambic o en una Gueuze també típica.\nTambé apareixen algunes notes afruitades amb sensació de dolçor entre les quals podem distingir especialment olor de préssec de vinya. No gaire madur, això sí.\nTambé podem descriure lleugeres notes de llaminadura indefinida.\nPodem descriure una molt lleugera nota de fusta que apareix entre els sofrats. Aquests no són desagradables. Constitueixen un fons que pot servir de característica «rural». No s’aprecia cap nota de DMS i diria que tampoc de H2S.\nAmb el temps, van apareixent més notes florals, potser més perfumades. També apareixen aspectes «verds» en el sentit d’herba fresca.\nEn conjunt, tenim primer un aspecte dominant de sofres no molt caracteritzats barrejats amb algun aspecte de fusta. Després, arriba la sensació de dissolvent (acetat d’etil) que cal apartar de la ment per finalment descobrir la resta.\nA la llarga i amb l’escalfor es produeix un efecte molt interessant d’integració de tots els aspectes. Les coses van encaixant molt bé. Augmenta potser una mica la sensació avinagrada i apareix aroma de sidra.\nEfervescència molt fina, just la que fa falta.\nTextura especialment suau.\nCos lleuger a mitjà. No pesa gens.\nMolt lleugera astringència.\nCap dolçor. La cervesa està molt ben atenuada.\nAcidesa molt moderada, més a prop de l’acid cítric (com de les llaminadures àcides)\nPodem descriure alguna aroma de fusta molt discreta però de presència constant. Amb la fusta, venen fenols, especialment de pebre blanc i sobre tot de pebre negre. No aprecio altres espècies.\nUn cop empassada, es poden descriure bones bases de gra, de pa i, fins i tot, de crosta poc feta.\nMolt fàcil de beure i d’empassar. Passa molt bé la set.\nL’amargor, molt lenta, apareix molt al final, d’intensitat moderada, lleugerament secant i de molt bona qualitat. Passa per un moment d’intensitat una mica més alta i després adopta un rang molt baix que persisteix moltíssim. Persisteix fins i tot per damunt de la sensació de boca neta que deixa el conjunt en regust.\nAcidesa principalment avinagrada de caràcter, però d’intensitat molt moderada. Res molest ni extrem.\nLes notes de sofre són molt menys intenses i ja no formen cap «pantalla» molesta.\nCom ja deia abans, l’escalfor acaba d’arrodonir olfactivament el conjunt donant-li una gran cohesió.\nLes notes afruitades es resolen en préssec de vinya i en raïm. Tot plegat bastant verd.\nL’acetat d’etil s’ha esbravat una mica i ja no és tan present.\nPodem descriure un lleuger fenol de fum que apareix intermitentment. Tampoc és res especialment notori.\nTot plegat es mou en intensitats tènues per sota dels fenols, del sofrat i de l’acetat d’etil.\nMolt al fons tornem a trobar un lleuger toc de llaminadura. Com que ja l’he tinguda en boca, puc dir que no és cap problema d’atenuació: la cervesa no és gens dolça.\nLa sensació de fusta s’assembla a la olor del pinyol de préssec.\nAfruitats de préssec de vinya ja esmentats i ara, toc de grosella verda. També poma. Gens madura això si. I un toc evident de sidra.\nEn general, el conjunt olfactiu és molt més generós amb la cervesa més temperada. Queda molt homogeni i sòlid. La resta es mou en matisos fins. La complexitat és mitjana però no deixa de ser interessant. El conjunt dóna una sensació completament subjectiva de «saludable».\nTextura suau. Efervescència fina i vivaç alhora. Molt al seu lloc. Aquesta base de textura és extremadament important perquè tinc la sensació que és el que relliga tots els components sensorials d’aquesta cervesa. No afegeix pes ni és extrema però funciona molt bé com a cohesionador.\nCos entre lleuger i mitjà.\nAcidesa molt continguda, molt ben mesurada. Gens agressiva. Proporció acètic/làctic molt decantada cap al segon. Semblant a una llaminadura àcida.\nCervesa perfectament atenuada. Sense cap rastre de dolç.\nAromes de pa, amb una mica de crosta.\nFusta molt discreta.\nFenols de pebre presents però menys intensos. Parlaríem de pebre blanc, pebre negre i, molt possiblement, algun to molt lleugerament fumat que es podria confondre amb quelcom de fusta.\nPer ser una cervesa amb vocació «rural», la trobo especialment fina i elegant. Els aspectes fenòlics i astringents es poden trobar però en quantitats tan discretes que requereixen d’un cert esforç per trobar-les. Malgrat aquesta discreció, el to general és inconfusiblement un Lambic molt fi.\nAltre cop, l’amargor és especialment tardana al temps que molt moderada. De caràcter refrescant principalment, molt rodona. Apareix pràcticament un cop empassada la cervesa.\nL’alcohol queda completament integrat en el perfil general. Només apareix a la llarga un cop la cervesa empassada.\nCervesa molt fàcil de beure i de pair. Passa molt bé la set.\nL’impacte general és més aviat de discret a mitjà. Un cop la cervesa ha assolit la seva temperatura òptima, res domina en especial. Diríem que l’impacte general inicial és «tranquil».\nMalgrat aquesta tranquil·litat i l’ús molt moderat de llúpol, es tracta d’una cervesa especialment llarga tot i que aquesta persistència s’expressa molt tímidament.\nDe complexitat mitjana, sense focs d’artifici. Podem considerar que és especialment equilibrada malgrat que és de fermentació àcida. Però la mateixa acidesa és tranquil·la i permet discriminar altres funcions sensorials. Diria que és gairebé cítrica.\nEl regust és una barreja d’aquesta acidesa amb l’amargor amb un efecte lleugerament secant i amb aromes de pa i de resina.\nLa composició resulta particularment elegant tant en aromes com en boca. Un cop la cervesa s’ha escalfat suficientment, totes les sensacions es reuneixen en un conjunt molt compacte sense que res domini realment.\nLa combinació amargor/acidesa és especialment encertada. També posaria en evidència l’extraordinària facilitat d’entrada.\nEtiquetes de comentaris: Avaluació, Fermentació àcida, Fitxes de degustació, Garrotxa, Santa Pau Ales Works, SantaPau, U O Wild Ale


Benvinguda pell fina (Anna Punsoda)\nANNA PUNSODA Actualitzada el 31/10/2011 00:00\nSegons Francesc de Carreras, la monada de Peces-Barba ens ha regirat l'estómac perquè els catalans hem mutat d'antropologia. El nostre poble ja no és aquell que Josep Ferrater i Móra va definir per la continuïtat, el seny, la mesura i la ironia. El català s'ha convertit, diu De Carreras, en un poble que es caracteritza per la ruptura, la rauxa, la desmesura i la pell fina, victimista i polititzada.\nRecórrer a la continuïtat de Ferrater i Móra per significar l'adhesió política a l'Espanya unitària és un truc baix. El filòsof no parlava d'una categoria política oposada a l'independentisme sinó d'una categoria metafísica i d'una actitud més aviat relacionada amb la Santa Continuïtat noucentista. O sigui, amb la necessitat de pouar en la tradició intel·lectual i cultural catalana per fer-la créixer en base al que ja ha produït. I que Ferrater enllaci la continuïtat catalana amb la hispànica no el converteix en el ca Cèrber de l'Estat: també l'enllaça amb la continuïtat europea i amb la mediterrània. Amb seny es refereix a la forma capaç d'endreçar i donar direcció a la rauxa i, amb mesura, a l'estructura necessària perquè la llibertat no degeneri en caos. Tenint en compte que el catalanisme s'articula a través de l'estructura dels partits, podem dormir tranquils: continuem sent un poble de seny i mesura.\nÉs cert, però, que ja no som irònics. La ironia és un recurs per insinuar el que es vol dir sense que et puguin condemnar per les paraules textuals. En temps de repressió, és una eina imprescindible per pair la manipulació que es fa de la realitat. Com que ja no la necessitem, no és estrany que l'hàgim canviat per la pell fina, exactament igual de polititzada que la seva. Ara només cal que aquesta pell deixi de ser tan victimista perquè abans de trepitjar-nos s'ho pensin dos cops.


Vicenç Pagès Jordà :: Noms propis - El senyor Andrews\nQuan Jesús ressuscita, passa quaranta dies voltant i apareixent-se aquí i allà abans de dirigir-se cap al cel, sobrevolant els deixebles, i instal·lar-se a la dreta del pare. És el que es coneix com l’ascensió, un dels fenòmens més efectistes d’un text ja prou carregat d’escenes pertorbadores com és el Nou Testament. Les ascensions han estat utilitzades en el realisme màgic, la literatura fantàstica i religiosa i els còmics pulp.\nL’espectacularitat de l’ascensió fa oblidar de vegades que, com en tot viatge -al marge dels sofismes de Cavafis-, el que importa és el que hi ha al final. Fins ara, cap escriptor -i a la Bíblia n’hi ha uns quants de primera categoria- ha aconseguit fer versemblant el que troben els viatgers quan s’acaba l’ascensió. Dels que conec, només s’hi ha acostat E. M. Forster.\nEl senyor Andrews és un conte que va ser publicat per primera vegada l’any 1911. Al començament, el narrador segueix l’ànima del senyor Andrews en l’ascensió cap al cel, després d’una vida benèfica i honorable: ha viscut santament i està disposat a rebre la recompensa eterna que es mereix. En aquest camí ascendent, l’ànima del senyor Andrews inicia una conversa amb una altra ànima que vola al seu costat. Sorprenentment, pertany a un musulmà que ha viscut segons les normes de la seva religió: ha matat infidels i ha tingut tres dones. Tots dos són acceptats al cel, on s’apleguen els déus de totes les religions, més poderosos com més creients han aplegat a la terra. El senyor Andrews demana una túnica i una arpa, que li són atorgades. Al cap d’un temps, tot passejant entre els núvols, topa amb el musulmà, que està voltat de les hurís promeses a l’Alcorà. Tots dos s’avorreixen pregonament, ja que han obtingut el que desitjaven, i el que desitjaven, ai las!, no és suficient per entretenir-se durant tota l’eternitat.


Arquitectes amb els municipis - A N N A C U N I L L E R A\nA N N A C U N I L L E R A Arquitectes amb els municipis\nArquitectes amb els municipis Arquitectes amb els municipis Taula de continguts\nQüestions clau per al futur de les nostres ciutats\nArquitectes amb els municipis. Eleccions municipals 2019\nAutor: Anna Cunillera. Publicat a: Nova Conca, 19 d'abril de 2019. Temps de lectura: 2 minuts\nPlànol de plens i buits de Montblanc. Font: Anna Cunillera.\nUs comparteixo aquesta publicació del Col·legi d'Arquitectes de Catalunya, en relació amb les properes eleccions municipals 2019.\nEn el marc de les eleccions municipals d’enguany, el Col·legi d’Arquitectes de Catalunya vol posar l’accent en determinades qüestions clau per al futur de les ciutats, indispensables per reduir desigualtats i generar oportunitats. En termes generals, creiem que:\nLes estratègies urbanes han de ser de consens i preveure el temps necessari per assolir-les, independentment del quadrienni electoral.\nLa sostenibilitat social, econòmica i ambiental i l’economia circular han d’integrar-se en els fonaments de totes les mesures.\nLes polítiques i ordenances han d’incorporar la inclusió de gènere, identitats i també la diversitat funcional.\nPer això, convidem els partits polítics a incorporar en els seus projectes de govern les següents propostes:\nImpulsar la renovació urbana i la rehabilitació per multiplicar el benestar i salut de les persones, així com la seva felicitat.\nTreballar per acomplir els Objectius per al Desenvolupament Sostenible, traslladats a través de l’Assemblea Urbana de Catalunya i el Pacte Nacional per a la Renovació Urbana.\nConsensuar polítiques que promoguin l’habitatge protegit, el lloguer assequible, regular el preu del lloguer, propiciar la ciutat consolidada i evitar els efectes negatius de la gentrificació.\nOptimitzar el sòl i el sostre de propietat pública per donar resposta a les necessitats d’habitatge assequible i valorar la densificació intencionada dels sòls urbans consolidats.\nPotenciar la mobilitat activa i prioritzar els sistemes de transport col·lectiu accessibles per davant de qualsevol altre mitjà.\nVetllar per preservar el patrimoni i la recuperació dels centres històrics, per tal de fomentar la cohesió social, dinamitzar l’economia i equilibrar la interacció del turisme.\nIncorporar la innovació i les TIC tant en la diagnosi, com en la gestió urbanística i l’edificació.\nFomentar les polítiques supramunicipals per millorar l’eficiència i eficàcia.\nInnovar en la gestió administrativa, acompanyada de la simplificació en les gestions i la implantació de la finestreta única, especialment en rehabilitació.\nRecomanar la gestió intel·ligent de conflictes en l’àmbit urbanístic i de l’edificació i comptar amb la participació i interacció dels col·lectius professionals, com el COAC, en els debats de ciutat.\nUnificar criteris en sòl no urbanitzable.\nEl Col·legi d’Arquitectes s’ofereix a col·laborar i assessorar en totes aquestes qüestions clau, per tal de fer més àgil la gestió i governança dels ajuntaments durant el proper mandat. Per parlar-ne obertament, obrim les nostres seus a tot el territori per acollir debats amb les diferents forces polítiques.\n© Col·legi d'Arquitectes de Catalunya (COAC) Més informació a www.arquitectes.cat\nAnterior La mesura de les coses\nSegüent Jo em quedo a casa


Policia Local i Agents Rurals es coordinaran per millorar la vigilància als espais naturals | Torroella de Montgrí\nPolicia Local i Agents Rurals es coordinaran per millorar la vigilància als espais naturals\n(04.05.14) La Policia Local de Torroella de Montgrí i els Agents Rurals reforçaran la seva coordinació per tal de millorar el dispositiu de seguretat, vigilància i control en diferents punts del territori, preferentment en indrets que tenen un elevat interès des del punt de vista natural. El dispositiu es va començar a treballar la temporada passada en àmbits especialment sensibles com són la Gola del Ter, la Pletera, el Ter Vell, el Mas Pinell, el massís del Montgrí, les platges Gran i dels Griells, i Cala Montgó. En alguns casos es tracta d’espais d’altíssim valor mediambiental, que degut al seu gran atractiu reben una gran afluència de visitants, excursionistes o banyistes. La tipologia i l’amplitud del territori per controlar fa convenient aquesta millora en la coordinació d’efectius, fet que permetrà disposar d’una major presència.\nEs pretén incidir, sobretot, en aquelles pràctiques que no estan permeses i poden alterar greument els valors dels espais, com són acampades lliures, fogueres, estacionament d’autocaravanes en llocs no habilitats, navegació no permesa a la gola o la franja litoral no abalisada. Així mateix, coincidint amb la temporada d’alt ris d’incendi forestal s’extremaran els controls preventius i de compliment de la prohibició de circulació de vehicles motoritzats quan les condicions climatològiques facin activar el Pla Alfa 2. L’any passat, per exemple, es van denunciar 68 vehicles per infringir la prohibició.


Reobre la piscina del Complex Esportiu d’Encamp després que s’hi hagin fet millores per 415.000 euros\nLa piscina del Complex Esportiu d’Encamp. Foto: Comú d’Encamp.\nDimarts 12 d’octubre reobre la piscina del Complex Esportiu d’Encamp, després de la parada tècnica que ha servit per a poder realitzar diverses millores en l’equipament esportiu per un valor de 415.000 euros.\nEl conseller d’Esports, Infància i Joventut, Xavier Fernàndez, ha explicat que “tenim prevista una remodelació important del Complex Esportiu, que s’anirà fent per fases, una d’elles la construcció del nou gimnàs per exemple, però no podem descuidar les tasques de manteniment anual per conservar la instal·lació en les millors condicions“. En aquesta fase les millores s’han concentrat en la zona aquàtica.


Sebastián Albella, president de la CNMV.\nBarcelonaLa Comissió Nacional del Mercat de Valors (CNMV) investiga l'ús d'informació privilegiada i possibles manipulacions al mercat abans de la intervenció de Banco Popular. Així ho ha explicat Sebastián Albella, el president de l'organisme, al diari 'Expansión'.\nAlbella no descarta que fins i tot les autoritats o els funcionaris públics hagin fet ús d'informació privilegiada. "No jutgem ningú abans d'hora, però tampoc descartem res", ha apuntat.\nEl president de la CNMV ha explicat que el supervisor encarregat del cas està estudiant "els moviments que es van produir en dies anteriors" a la intervenció. D'aquesta forma, intentaran esbrinar si hi va haver "un propòsit particular de detectar possibles manipulacions que van provocar moviments de valors", diu Albella.\nCNMV Banco Popular Ajuntament de Barcelona Banc Central Europeu


Pilar Morey Bulbena-Cat: S'HA ACABAT LA TEVA HISTÒRIA, WALT DISNEY\nS'HA ACABAT LA TEVA HISTÒRIA, WALT DISNEY\nRols masculins, rols femenins. Personatges masculins, personatges femenins. La influència de les pel·lícules Disney en la infància.\nA més a més dels inputs que reben els nens i nenes amb aquestes pel·lícules, caldria reflexionar per què, si els comptem, la majoria de comentaris negatius que rep aquest monòleg són masculins.\nTranscripció al català:\nTu em vas ensenyar a odiar, a veure a les altres noies com enemigues. Em vas ensenyar a rivalitzar fins i tot amb les meves germanes.\nEm vas ensenyar què fer per acontentar un home, perquè l'amor és així, amb majúscules, és al màxim que aspiro.\nEm vas ensenyar que les dones hem de triar entre submisa o bruixa.\nTu em vas ensenyar el plaer de la necrofília. Sí, sí, el romanticisme de besar a un cadàver. Em vas ensenyar, recordes ?, a abusar de la noia que es queda adormida. No importa si està cansada o drogada, si està maleïda o punxada per una filosa.\nQuin gran mestre vas ser, Walt Disney.\nEn canvi a ells, com els vas posar a ells!\nEls vas ensenyar a ser valents, a matar dracs, a grimpar muntanyes, a vèncer temors o a agafar espases.\nEls vas ensenyar a ser el "Rei Lleó" del ramat. A ser homes forts com Tarzan, llestos, musculats, com Hèrcules, que arriba i que guanya.\nPerò a nosaltres ens vas donar l'amor com a única opció. Ni tan sols teníem amics humans com ells. Tan sols parlàvem amb fades i animalets.\nAixí que nena, espera asseguda. Que cony! millor espera ajaguda, adormida o morta, què importa! Perquè ell sempre arriba, tu estigues esperant que et porti en la seva catifa a un món ideal...\nEns vas convertir en madrastres que exploten esclaves, en bruixes que enverinen per ser la més guapa.\nOh nena, abandona a la teva família per unes noves cames. Tant se val si et quedes sense veu! Admirada tu seràs si callada sempre estàs. Subjecta bé la teva llengua i triomfaràs, ¡Ariel!\nEns vas ensenyar a prendre pocions per mantenir-nos joves al País de Mai Més, convertides de grans en cremes anti-edat.\nNena, adona't que no ets prou amb tu mateixa, necessites un home que et digui el que vals. Un príncep blau que et salvi, un John Smith que et digui: "Si no el conegueres..." la teva vida seria una merda.\nPetita, i si per alguna raó vols triomfar, talla't els cabells com Mulán.\nPer sort, la teva història ja s'està acabant, perquè "temps era temps" nenes que van escapar de les seves torres, bruixes que van trencar cadenes, princeses que van deixar de fer-se la cera, i unes a les altres ens vam treure la bena. I vam començar a alliberar l'ocell de la gàbia, a udolar i a sortir de nit sense por al passar de les dotze. A caminar sense escombres i a alliberar dracs.\nAixí que nosaltres, les grosses, les primes, les que no es depilen, les solteres, les de les mamelles caigudes, les que no saben cuinar, les que calcen bambes i no sabates de vidre, nosaltres, les del rímel corregut, les que no es pentinen, les que tenen núvia, les que no volen fills, les promíscuas, les mal follades, les velles arrugades, totes nosaltres, aquí, tenim un lloc on viurem felices i menjarem el que ens surti dels ovaris, estimat Walt.\nTraducció Rosa Muro Guardiola\nEtiquetas: Calaix de sastre , Disney , educació infantil , Feminisme , Igualtat , Igualtat de gènere , Masclisme , Monòleg , Psicologia , Psicologia humanista , Rols , Rosa Muro Guardiola , videos , Walt Disney


El Comú de la Massana subhastarà dos edificis del complex Ribasol Park | BonDia Diari digital d'Andorra.\nEl consell de Comú de la Massana va donar llum verd per unanimitat (majoria i minoria) a la declaració d’alienabilitat de dos edificis i de 29 places d’aparcament del complex Ribasol Park. El Comú és propietari d’aquests béns immobles des de fa tres anys, ja que el promotor els va cedir gratuïtament arran d’un conveni urbanístic. Un cop alienats aquests béns es podrà portar a terme la seva subhasta, que es comunicarà oficialment a través del BOPA. Es preveu prendre l’acord per subhastar els immobles de cara al setembre. El valor total, segons la taxació realitzada, és de 4,2 milions d’euros. La voluntat, tant de la majoria com de la minoria, és que es realitzi una única subhasta per mantenir el valor.\nEn la mateixa sessió es va aprovar l’adjudicació dels treballs d’embelliment del carrer Major i la plaça de l’Església per un import de 592.000 euros. Es tracta d’una de les inversions més destacades d’aquest exercici, juntament amb la reforma del Prat Gran. El termini d’execució serà de deu setmanes. Es van decidir tirar endavant les obres durant els mesos d’estiu per no perjudicar el pas de vehicles durant el període escolar, ja que es tracta de la zona d’accés a les escoles.\nUn altre dels temes urbanístics aprovats va ser una permuta de terreny amb un privat, per la qual cosa el Comú podrà millorar la xarxa de camins, mentre que el propietari podrà unir dos terrenys. Ara caldrà esperar l’autorització judicial, i un cop es tingui es procedirà a l’exposició pública del projecte.\nD’altra banda, es va presentar el resultat pressupostari del primer trimestre del 2019, que s’ha liquidat amb un superàvit de 115.873 euros. De moment, s’ha liquidat un 17% del pressupost, tant d’ingressos com de despeses. Una dada destacada és que els fons líquids de tresoreria ascendeixen a 6,5 milions d’euros. Pel que fa a l’endeutament, se situa en 12,9 milions d’euros, xifra que es preveu reduir un 5% al final de l’exercici. La sessió d’ahir va començar amb un acte de reconeixement a l’agent Robert Reñé, que porta vint-i-cinc anys treballant al servei de Circulació del Comú de la Massana. També es va prendre jurament a dos nous agents de Circulació, que han superat el període de pràctiques. D’altra banda, el Comú de la Massana va aprovar el procediment per presentar la proposició de llei de les finances comunals davant el Consell General.\nEls canvis normatius, en els quals han treballat intensament els set comuns durant els últims mesos, són conseqüència de lleis que han entrat en vigor els darrers anys, com la Llei de bases d’Ordenament Tributari o la regla d’or, que fa que s’entri en contradicció entre la legislació actual i la Llei de finances comunals. En lloc de fer canvis d’articulat s’ha preferit fer una refosa de tots els textos per facilitar la consulta. Així doncs, la proposició s’adapta a la legislació actual sense caure en contradiccions. Amb el nou text, els comuns tindran potestat de fer exempcions, cosa que permetrà, per exemple, incentivar polítiques d’habitatge o de reactivació de l’economia.


Detingut un empresari del Pas per violència domèstica i possessió d'armes il·legals - Altaveu el diari digital d'Andorra\nDetingut un empresari del Pas per violència domèstica i possessió d'armes il·legals\n25/10/2016 (04:37 CET)\nDetingut un empresari del Pas per violència domèstica i possessió d\_'armes il·legals\nLa policia ha detingut un conegut empresari del sector de la restauració del Pas de la Casa acusat d’agredir la seva exparella i controlar-li les comunicacions, com a mínim les telefòniques. Alhora, i en un registre domiciliari posterior a l’arrest, el cos d’ordre va localitzar un petit arsenal armamentístic que l’home, un resident francès de 44 anys, tenia de forma il·legal. No és la primera vegada que al detingut se li troben armes no declarades.\nEls fets que haurien desencadenat la detenció i escorcoll posterior van tenir lloc aquest diumenge poc després de les 10 del matí al Pas de la Casa. L’arrest és un dels catorze que va practicar la policia durant la setmana passada, segons la comunicació feta aquest dilluns. Poc abans de la detenció de l’empresari, també al Pas es van detenir dos homes més en relació amb una altra baralla en l’àmbit domèstic.\nSegons les fonts consultades, l’empresari del Pas va agredir la seva exparella, a la qual li retreia que estigués increpant-lo per haver trencat una relació d’anys. Segons les fonts, la dona, també resident al Pas i empleada en un conegut establiment del poble encampadà, també hauria increpat l’actual parella de l’ara detingut. Sia com vulgui, la policia el va detenir com a autor d’un delicte contra la integritat física en l’àmbit domèstic.\nAmb posterioritat, es va fer el control domiciliari on es localitzarien diverses armes no declarades. D’aquí que s’imputés a l’home un delicte contra la seguretat col·lectiva. Entre altres coses es va trobar un accessori làser prohibit, ja que s’equipara a una arma de foc. Amb aquest objecte hauria dut a terme accions qualificades com a delictes contra la intimitat i la inviolabilitat del domicili. A l’arrestat també se li va atribuir un delicte d’accés informàtic remot a les comunicacions i dades contingudes en el telèfon mòbil de la seva parella sense el consentiment d’aquesta.\nQuant a l’altre aldarull que hi va haver al Pas aquest diumenge, els detinguts van ser un resident de 25 anys i un turista de 20. Aquest segon hauria estat el que s’hauria batussat amb la seva parella, causant-li lesions. Alertada per l’agressió, una patrulla de la policia es va personar poc després de les 8 del matí al lloc dels fets. El presumpte agressor va adoptar “una actitud molt hostil envers els agents actuants”. El seu acompanyant, familiar i resident al país, va afegir-se a les increpacions. Tots dos van ser detinguts, en aquest cas, per maltractaments, amenaces, injúries i resistència greu a funcionaris a l’exercici de les funcions.\nBaralla en un restaurant de Sant Julià\nUna altra de les detencions anunciades aquest dilluns per la policia es va produir aquest diumenge a la nit a Sant Julià. El cos de l’ordre va arrestar un home resident de 58 anys com a presumpte autor dels delictes contra la seguretat col·lectiva, contra la integritat física i contra l’honor. La policia va alertada arran d’una baralla en un restaurant. Una de les parts hauria esgrimit una navalla. Quan els agents van voler qüestionar el resident sobre els fets, aquest hauria adoptat una “actitud grollers envers els agents, i profereix diferents insults a aquests”, segons contempla el comunicat fet públic pel departament de policia.\nEntre les altres detencions hagudes la setmana passada al Principat, se’n citen dues referides a l’accés al país amb droga (dos joves residents de 19 anys que entraven a Andorra amb 380 grams de marihuana) o amb el consum i tinença de cocaïna (hi ha implicats tres residents d’entre 32 i 38 anys que van ser detinguts a primera hora de la matinada de diumenge a la Massana). També es van arrestar dues persones per conduir sota els efectes de l’alcohol i tres més relacionades a delictes diversos: contraban, violència domèstica i desobediència a una ordre d’expulsió.


L’alumnat guanyador del 1r concurs 'Eduvial' de Cocentaina gaudix del seu premi al Circuit Ricardo Tormo de Xest\nEls i les alumnes de 6è de primària del col·legi Sant Francesc d’Assís de Cocentaina han pogut gaudir del premi aconseguit al 1r concurs de dibuix d’Educació Viària ‘Eduvial’ que consistia en la visita a les instal·lacions del Circuit Ricardo Tormo, situat a Xest. Aquest viatge, organitzat per la Regidoria de Seguretat i Trànsit i la Regidoria d’Educació de l’Ajuntament de Cocentaina, suposa la cloenda de la campanya d’educació viària.\nDurant el matí, l’alumnat va realitzar una visita guiada per l’interior del circuit, coneixent la seua història, visitant els boxs, torre de control, sala vip, sala de premsa i el pòdium, on es van fer la foto de grup. Després, en el parc de seguretat viària, van realitzar una pràctica amb bicicleta i una altra en un circuit amb kart. Van provar un simulador d’accident d’un cotxe per a comprovar la importància i eficàcia de col·locar-se correctament el cinturó de seguretat. A la vesprada, els xiquets i xiquetes del col·legi Sant Francesc van rebre informació audiovisual sobre el seu comportament com a vianants i també com a conductors de bicicleta i de patinets.\nMarcos Castelló, regidor de Seguretat, considera que aquesta “va ser una activitat on els alumnes van comprovar la importància de respectar sempre els senyals i es van sensibilitzar sobre la importància de la prevenció d’accidents de trànsit, així com la necessitat d’una mobilitat sempre segura”.


Qui som | La Salle Barceloneta\nEl 19 de març de 1890 s’inaugurà l’Escola Sant Josep que fou la primera fundació de l’actual Salle Barceloneta. En els primers anys només constava d’una planta baixa per a les aules que s’obria a un gran pati davant del carrer Mediterrani i d’una primera planta per a les dependències de la Comunitat de Germans; a la part del darrere de l’edifici s’hi localitzava un petit hort jardí.\nL’escola començà la seva trajectòria escolar amb 200 alumnes i 4 Germans gràcies a la subvenció de Dorotea de Chopieta que en morir encarregà als seus fills de continuar amb l’Escola de Sant Josep. Però aquesta trajectòria escolar va ser interrompuda en dos moments de la història recent de Catalunya : durant la Setmana Tràgica de 1909, i al llarg del mes de juliol de 1936, a les primeries de la Guerra Civil. Després del primer incendi es reconstruí ràpidament l’escola. Però el segon, marcà un punt i a part en La Història de la nostra escola que quedà pràcticament destruïda i només conservada en la memòria dels antics alumnes i d’uns pocs documents que avui encara es conserven.\nAquest punt i a part es reprengué quan es decidí de reconstruir l’escola. Acció que es culminà amb la inauguració de l’actual edificació de La Salle Barceloneta pels volts de l’octubre de 1957. El 2 d’octubre de 1957, després d’un parèntesi de 21 anys, recomençaren les classes 245 alumnes nous; i 3 Germans i 2 Professors reprendrien la tasca educativa entre els tallers i 9 aules. El pati era potser l’espai més atractiu per a uns joves adolescents que vivien en un barri de 80.000 habitants sense llocs d’esbarjo.Aquest punt i a part es reprengué quan es decidí de reconstruir l’escola. Acció que es culminà amb la inauguració de l’actual edificació de La Salle Barceloneta pels volts de l’octubre de 1957. El 2 d’octubre de 1957, després d’un parèntesi de 21 anys, recomençaren les classes 245 alumnes nous; i 3 Germans i 2 Professors reprendrien la tasca educativa entre els tallers i 9 aules. El pati era potser l’espai més atractiu per a uns joves adolescents que vivien en un barri de 80.000 habitants sense llocs d’esbarjo.\nDe mica en mica i any rere any l’escola s’amplià i després de tres anys, el 1960 es reconegué com a escola nocturna en les especialitats de Mecànic ajustador, Mecànic torner, Fusteria, Electricitat, Instal·lador i Muntador. Comptava també amb 5 cursos de Primària i el Batxillerat diürn i nocturn com a filial de l’Institut Ausiàs March.\nLa dècada dels seixanta foren anys de creixement; de creació de multituds d’activitats per a la nostra escola i d’ampliació de l’edifici car el 1963 s’hi construiren dos pisos més.\nDurant els anys setanta l’escola es decantà per alguns dels cursos que amb posteriors reordenacions van finalitzar o que amb la implantació de la Reforma acabaren el curs 1999 2000: l’EGB, el BUP i l’FP-I.\nA l’entrada dels vuitanta l’escola comptava amb 1.000 alumnes. A finals dels noranta s’adapta a les noves necessitats de la societat catalana i torna a renovar se per oferir, un cop encetada la Reforma, el Batxillerat i els Cicles Formatius de Grau Mitjà que són el relleu de l’antic BUP i l’antiga FP.\nDe la història que ha de venir… nosaltres -germans, professorat i alumnat- serem els protagonistes i junts l’anirem construint.\nEstimem i respectem La Salle Barceloneta!


Indignació a Algèria per un vídeo en què colpegen un nen migrant\nIndignació a Algèria per un vídeo en el qual colpegen un nen migrant i se'n burlen\nLa policia algeriana ha obert una investigació en una de les ciutats que suposen un port per embarcar cap a Europa\nMadrid - Divendres, 13/07/2018 - 14:53\nUn mastegot a la cara a un nen migrant i les següents burles de les persones que van contemplar i van gravar l’escena han desencadenat la controvèrsia i indignació a les xarxes socials d’Algèria després que el polèmic vídeo s’hagi fet viral.\nLa seqüència mostra com el nen, que aparenta tenir pocs anys, s’acosta a un home que es disposa a pujar a un autobús i aquest li deixa anar una plantofada amb menyspreu al rostre que el fa caure i el fa rodar pel fang.\nSegons després, el nen s’aixeca i s’acosta a la porta de l’autobús plorant entre les rialles dels qui ho veuen i graven amb el mòbil l’escena, que, en comptes de consolar el nen o reprendre l’agressor, es burlen d’ell i d’un altre d’una edat similar que apareix després.\nL’agressió va passar a la ciutat oriental d’Annaba, pròxima a la frontera, i ha desencadenat la polèmica a les xarxes socials d’un país on el Govern ha sigut acusat per diferents organitzacions de defensa dels drets humans d’haver violat els drets dels migrants, als quals sol traslladar i abandonar sense aigua ni menjar al desert.\nDiverses persones han demanat al mateix govern a través de plataformes com ara Twitter i Facebook que obri una investigació i identifiqui i castigui tant l’agressor com aquells que van gravar el vídeo, de tot just 35 segons.\nUna investigació que pel que sembla ja ha emprès la Policia d’Annaba, una de les ciutats que immigrants subsaharians utilitzen a la costa d’Algèria per mirar de contactar amb contrabandistes i passar de manera irregular a Europa.\nMalgrat que són molts els que asseguren que "aquesta és l’actitud d’una persona, i no pot ser generalitzada a tots els algerians", d’altres han arribat a defensar i opinar que "hi ha d’haver una raó perquè li clavés la bufetada".\nEl mateix usuari de Twitter assegura que "potser el nen va fer una cosa malament com ara pegar l’home o intentar robar-li els diners. Els nens migrants arriben sense res (ni pares ni diners) i per això fan coses dolentes que fan enfadar els habitants locals".\n"Hem de tenir empatia amb el nen, però si n’hi ha algun que pateix algun mal per la seva culpa com aquest home, faria el mateix", assegura l’usuari.\nTractes inhumans a Algèria\nEl 28 de juny passat, l’organització internacional Human Right Watch (HRW) va denunciar el tractament "inhumà" que el règim algerià dona a milers d’homes, dones i nens migrants, la seva gran majoria subsaharians.\n"Des del gener, Algèria ha expulsat milers d’homes, dones i nens a Níger i Mali en condicions inhumanes, i en molts casos sense considerar el seu estatus legal a Algèria o el grau de vulnerabilitat individual", ha dit avui HRW en un comunicat.\nL’organització va exhortar, així mateix, el Govern algerià a posar fi a les expulsions arbitràries i sumàries, i va demanar desenvolupar un sistema d’assignació equitativa i legal dels migrants en situació irregular.\nEn un informe presentat el febrer passat, Amnistia Internacional (AI) va assegurar que més 6.500 immigrants procedents de l’Àfrica subsahariana van ser víctimes de detenció arbitrària i expulsió forçosa el 2017 a Algèria.\nEl ministre algerià de l’Interior, Noureddine Bedoui, va admetre el maig passat l’expulsió d’uns 27.000 migrants en els últims tres anys, però va afirmar que es va fer "en el marc de l’estricte respecte als drets humans", i va acusar les ONG d’intentar "malmetre la imatge" del país.\nBorrell assegura que el Govern "complirà" la resolució del Suprem sobre immigració\nTemes: Angola Youtube El drama de la immigració


INTERCANVI ALUMNES TXECS - Castell del quer\nDocument: Pla d’Organització del curs 2020-21\nPROJECTES I PROGRAMES > PROJECTES COMENIUS > \nEl Lluçanès torna a acollir joves de la República Txeca a petició de l'institut Castell del Quer. Malgrat la no concessió dels ajuts del programa Comenius a causa de la situació econòmica actual, l'institut de Prats, de Ostrava i els pares i mares de l'alumnat dels dos centres d'Educació han apostat per mantenir els intercanvis que es duran a terme aquesta setmana al Lluçanès i al juny a la República Txeca.\nEls joves txecs van arribar diumenge 20 cap a les cinc de la tarda i van ser rebuts per les famílies acollidores i els alumnes de primer de Batxillerat. Són quinze alumnes del Gymnázium Olgy Havlové que s'allotjen a les cases de quinze estudiants de primer de Batxillerat amb l'objectiu de compartir experiències, parlar amb anglès i conèixer altres realitats semblant però alhora diferents. Malgrat que la recepció és només de quinze alumnes, el projecte s'emmarca com a proposta educativa de tot el primer de Batxillerat i, per aquest motiu, en les activitats de tota la setmana hi participen la resta d'alumnes del Lluçanès que no acollen un txec a casa però sí participen de la convivència durant el dia a dia.\nDesprés d'aquesta setmana al Lluçanès plena d'activitats està previst que els alumnes de l'Institut Castell del Quer facin una estada a Ostrava (República Txeca) cap a finals de curs.\n21_10_2014 Sortida a Camadoca\nDilluns 21 d'octubre Les activitats d'aquest, diguem, segon dia es va iniciar a les 8.10 del matí amb les presentacions Qui som els catalans? Què és Catalunya? El nostre territori català i el Lluçanès. El nostre sistema educatiu i el nostre institut a càrrec de Maria Canadell, Laia Arufe, Ferran Rovira, Irene Bruch, Eugènia Coma, Susi Soler i Anna Soldevila.\nDesprés per agafar forces per la caminada que s'havia de fer després, el grup va esmorzar amb coca i fuet típics de Catalunya al mateix l'institut. Seguidament es va donar el tret de sortida a la ruta cap a Santa Maria de Merlès on es va visitar el Centre de fauna Camadoca. El guiatge de la ruta va anar a càrrec de Marta Boixader, Moisès Compta i Ferran Soler.\nAl migdia es va fer un dinar de pícnic a Merlès mateix i després d'un descans es van iniciar els jocs de coneixença. Tradicionals jocs de cucanya i bitlles catalanes organitzat tot per els alumnes Marçal Pujol, Judit Lozano, Aida Domènech, Cristina Núñez, Pau Riba i Arnau Berengueras. El dia va ser un èxit ja que totes les activitats van servir per fer caure barreres idiomàtiques i de timidesa. Podeu veure una petita mostra de fotografies a la presentació següent:\n22 de setembre de 2013 Barcelona Tour\nDimarts 22 d'octubre A les 8.10 del matí, l'autocar que havia de portar el grup amb 17 txecs i 25 catalans cap a Barcelona va iniciar la marxa. Passades les 9.00 es va arribar a Barcelona i es començà la ruta per visitar els punts emblemàtics de la ciutat: la Sagrada Família, la casa Milà (la Pedrera), la casa Batlló i l'Amatller, la Plaça Catalunya, les Rambles, el mercat de la Boqueria fins a arribar arran de mar, al Port Vell. Gairebé tres hores i mitja de recorregut per explicar l'eixample de Cerdà i el primer gran creixement de la ciutat, la ciutat vella i el raval, la ciutat antiga i l'emplaçament de les institucions de la ciutat i del país. Esgotats el grup va fer una pausa per dinar al Maremàgnum. A la tarda, la visita esperada al Camp Nou, un tour experience que no va defraudar gairebé a ningú i que va permetre visitar les instal·lacions i el museu del Futbol Club Barcelona. Durant tot el dia, les explicacions que es van fer amb grups reduïts per aconseguir millor operativitat van anar a càrrec de Júlia font, Genís Canal, Eva Boladeras, Aleida Serra, Ferran Pujol i Marc Rovira que van resultar ser uns excel·lents guies.\n23 Octubre de 2013 Dances_Tast\nDimecres 23 d'octubre El matí d'aquest dia els alumnes txecs van fer les seves presentacions referents al seu país, ciutat i institut. Després van voler preparar un tast de productes propis de la seva terra, pastissos, embotit i un contundent però boníssim pa untat amb una mena d'all i oli. Més tard, van mostrar com es ballava la seva polca i un mambo i els alumnes pradencs van ensenyar-los a ballar el contrapàs.\nA mig matí va ser el torn de passejar-se per Prats per conèixer el municipi. El grup format per Maria Bartrons, Ester Fumanya, Nina Valle, Vanesa Acevedo, Fàtima El Bakri van explicar el joc de pista que havien organitzat amb l'objectiu de donar a conèixer els llocs més emblamàtics i els alumnes txecs i catalans amb grups mixtes van anar descobrint cada racó: des de Lourdes fins a la Plaça Vella, des de Ca l'Obradors fins als Safarejos.\nLa ruta es va acabar amb un dinar a l'institut a base de pa amb tomàquet, truites de patates, embotits, escalivada i empedrat.\nDijous 24 d'octubre va ser el dia destinat a descobrir la Costa Brava. A les 8.10 del matí, l'autocar va sortir cap al poble de Tossa de Mar. Durant el trajecte en Ferran Muñoz i Carles Canadell van fer una una explicació sobre els paisatges del litoral català i la seva singularitat. Un cop arribats al poble es va fer una caminada per el camí de ronda que porta al Castell i els més valents van fer un bany.\nDivendres 25 d'octubre va ser el dia de l'adéu o del fins aviat. A les 8.10 del matí, l'alumnat de primer de Batxillerat amb en Guillem Rossich i Marc Castany com a representants van acomiadar-se dels ara ja companys txecs, desitjant-los una bon viatge i emplaçant-los a retrobar-se a Ostrava.\nPodeu consultar més informació sobre altres projectes com aquest que hem desenvolupat a l'institut en altres cursos a l'enllaç Projectes comenius


El Centre catalan | calasantanyidiving\nEl Centre de busseig es troba just a la vora del mar, devall de l'hotel Pinos Playa amb allotjament disponible. D'aquesta manera es pot gaudir del busseig sense haver de passar per innecessaris viatges que sovint poden afectar l'entusiasme d'aquest esport.\nPer als principiants, tenim un lloc de busseig davant l'escola de submarinisme amb profunditats que van dels 2 a 10 metres, ideal per als qui comencen a explorar aquest fantàstic i extraordinari món. També és possible bussejar de nit, quan podem gaudir d'una gran varietat de tots els tons i matisos de color a través de la llum de les llanternes. Per als membres de la família i amics que no bussegen, la platja està a només 100 metres del centre.\nL'aigua, normalment molt clara i amb una exel.lent visibilitat a tots els llocs de busseig (fins a 40m) en els quals es poden veure una amplia varietat d'esècies del Mediterràni: enfosos, pops, morenes, peixos agulla, servioles, espets, etc.\nLa seguritat juga un paper molt important en tot moment en Cala Santanyí Diving, i en aquest sentit, tenim un maxim de 4 estudiants per instructor per així garantir la supervisió directe durant tota la seva formació.\nEl Centre utilitza una embarció semirígida amb capacitat de 12 persones, per arribar als 25 llocs de busseig a una distància màxima de 2 milles (15min aprox.). El centre està equipat amb 25 jocs complets de vestits de busseig, 2 compressors que funcionen a 380 litres per minut. També dispossem d'espai suficient perquè el clients puguin guardar el seu propi equip de busseig durant les seves vacances.


Visita dels alumnes de 4t a l’Institut Sòl-de-Riu | Escola Joan Baptista Serra\nLa visita va ser realitzada amb motiu de l’estudi del tema de medi relacionat amb l’univers. El professor Marià Cano va rebre els alumnes i, a més de resoldre’ls els dubtes plantejats relacionats amb el tema, va convidar els xiquets a fer una visita per les instal·lacions!\nMestres i alumnes van gaudir de poder veure com es treballa i estudia a l’institut. Un entregat Marià els anava explicant els estudis que podien cursar i com es desenvolupaven algunes de les classes, visitar les aules i saber com es treballa a “l’escola dels grans”. Va estar molt interessant!\nUna de les visites més importants per als xiquets va ser l’aula de física i química, on el professor Marià Cano, amb molta paciència i dedicació, va resoldre els dubtes dels xiquets atenent a totes les seues preguntes. A més, van observar un mural dels planetes a escala que va ajudar a interioritzar els continguts treballats a l’escola.\nTot seguit es va visitar el saló d’actes, on el mestre de matemàtiques va seguir resolent dubtes dels xiquets relacionats amb l’univers i realitzant pràctiques divertides. La imaginació dels curiosos alumnes de 4t de la nostra escola va fer que la xerrada fos tota una experiència!\nDes de l’escola Joan Bta. Serra agraïm al professor Marià Cano la seua implicació i dedicació en el seu temps lliure, perquè els alumnes de 4t estan molt contents d’haver pogut realitzar aquesta l’activitat.


El perill dels esports per categoria de pes - Revista Sentir\nHome » Nutrició esportiva » El perill dels esports per categoria de pes\nHi ha esports, en el reglament dels quals, queda determinat un pes concret que l’esportista no pot sobrepassar en el dia de la competició. En sí mateixa, aquesta regla, no hauria de suposar més problema ja que, simplement, procura fer més justa la competència entre esportistes de diferent complexió física. Tanmateix, a l’hora de la veritat, i en moltes ocasions, el que passa és que molts esportistes pretenen obtenir avantatge respecte als seus rivals, intentant accedir a categories inferiors a les del seu pes natural, ja que d’aquesta manera poden enfrontar-se amb rivals de menor complexió i massa corporal. Així doncs, una vegada més, es fa palesa aquella dita que diu: feta la llei, feta la trampa.\nPer norma general, en aquells esports on es realitza un pesatge abans de la competició, els esportistes procuren baixar de pes ràpidament en els dies previs a l’esdeveniment. Les tècniques, estratègies o mètodes emprats per assolir aquest objectiu, són potencialment perillosos, malmeten la salut y són contraproduents des de el punt de vista del rendiment esportiu. Algunes modalitats esportives on podem trobar aquesta problemàtica són: els esports de lluita i combat, el rem lleuger, les carreres d’hípica i l’halterofília.\nEstratègies o mètodes inadequats per assolir un pes objectiu\nUna de les estratègies més comunes per arribar a un pes determinat, en un espai de temps més aviat breu, és aplicar una restricció calòrica de la ingesta en els dies previs al pesatge. Aquesta retallada en la ingesta energètica, juntament amb una reducció en la ingesta d’hidrats de carboni, pot produir una acceleració en la pèrdua de massa corporal. Aquest mètode, juntament amb un increment en l’activitat física, que pot mantenir-se fins al mateix dia de la competició, és una pràctica comuna per als esports anteriorment descrits. Una altra malaguanyada tècnica, és la de provocar la deshidratació corporal mitjançant l’ús de diürètics, banys de sauna i la restricció total de la ingesta líquida en les hores prèvies al pesatge. L’ús de substàncies inhibidores de la gana, o anorexígenas, de laxants, el vòmit auto-induït o l’hàbit de fumar (com ocorre especialment en les cas dels joqueis) són mètodes que, de forma desesperada, alguns esportistes fan servir per a poder reduir la seva massa corporal de forma ràpida.\nPer si totes les desafortunades tècniques anteriors no fossin suficients, la inventiva de l’home pot arribar a límits gairebé inversemblants, com és el cas de l’australià Mehmet Yagci, un esportista d’halterofília qui, després d’haver realitzat un ús intensiu de la sauna (en alguns moment fins i tot amb un jersei posat), i veient que encara li faltava rebaixar 300g per arribar al pes requerit, començà a cobrir el seu cos amb sal comuna fins que, finalment, assolí el seu pes objectiu en els jocs de la Mancomunitat de 2002. No en va, irònicament, el diari Daily Telegraph va batejar aquest mètode com: “La solució salina de Mehmet”.\nConseqüències de l’ús de tècniques impròpies per baixar de pes\nL’ús d’aquest tipus de mètodes, així com el fet d’estar repetidament havent de reduir la massa corporal, provoca efectes de tipologia aguda i/o a llarg termini. En aquest darrer cas, quan es porten aplicant restriccions durant molt de temps, se sap que es produeix una reducció en la tassa metabòlica basal, una possible disfunció de les hormones sexuals, es compromet també la salut òssia, el correcte creixement i el desenvolupament en esportistes adolescents, així com s’incrementa el risc d’aparició de trastorns de la conducta alimentària.\nPer altra banda, s’ha estudiat l’efecte agut (a curt termini o immediat) derivat de la deshidratació i la restricció d’aliments. Se sap amb certesa que les conseqüències de seguir aquest tipus de pràctiques nocives són, entre d’altres: un increment en el risc de lesió, fatiga excessiva, disminució del rendiment, tan a nivell físic com a nivell mental ( capacitat de concentració, de reflexes o de presa de decisions), i un major risc de posar-se malalt degut a la supressió del sistema immunològic, entre d’altres conseqüències més greus com la mort per hipertèrmia (increment excessiu de la temperatura corporal).\nCom podem veure, tractar de forçar l’organisme per tal d’assolir un pes “ideal” només comporta conseqüències negatives per la salut. El més sensat és animar a l’esportista a escollir una categoria de pes més adequada a la seva constitució i portar una alimentació més equilibrada i saludable durant tota la temporada.


Joan Bernat deixa el seu càrrec en el Consell Comarcal de la Selva | Nova Ràdio Lloret\nJoan Bernat, a Nova Ràdio Lloret\nJoan Bernat deixa el seu càrrec en el Consell Comarcal de la Selva\nEl regidor de Lloret, Joan Bernat (PSC), ha deixat el seu càrrec com a conseller comarcal. Bernat explica que ha estat casualitat que la seva marxa coincideixi amb el pacte que el PSC ha fet amb CiU per entrar a formar part del govern, ja que assegura que la decisió la va fer pública al març.\nTot i així, Joan Bernat s’ha compromès a acabar el mandat com a portaveu del PSC a Lloret, ja que creu que té la responsabilitat de fer-ho, perquè els veïns li van donar la seva confiança fa tres anys i mig.\nBernat assegura que la seva ideologia no ha canviat gens en els últims anys, sinó que és el PSC qui ha canviat. La mostra és, segons ell, que hi ha molts altres regidors que estan incòmodes sota les sigles socialistes.\nEl regidor ja va anunciar fa mesos que a les eleccions del 2015 no es presentaria com a cap de llista del PSC, però no descarta formar part d’un altre equip. Tot i així, el lloretenc recorda que hi ha moltes maneres de fer política sense la necessitat de formar part d’un grup polític; per exemple, en una associació de veïns o des de l’àmbit privat.\nArticle anteriorDilluns s’obriran les inscripcions per als cursos de l’Oficina de Català\nArticle següentUna Diada especial i molt reivindicativa, segons l’ANC i el regidor de Cultura


Arenys de Mar estrenarà dissabte el nou Parc de Bombers voluntaris | Consell Comarcal del Maresme\nInici La Comarca Arenys de Mar estrenarà dissabte el nou Parc de Bombers voluntaris\nArenys de Mar estrenarà dissabte el nou Parc de Bombers voluntaris\nAssistirà el Conseller d’Interior, Xavier Pomés\nEl nou parc de Bombers voluntaris a Arenys s’inaugura aquest dissabte, 27 de juliol a les 12 del migdia, amb l’assistència del Conseller d’Interior de la Generalitat de Catalunya Xavier Pomés, del Director General d’Emergència i Seguretat Civil Josep M. Padrosa, de l’Alcalde d’Arenys de Mar, Joaquim Ponsarnau, així com el regidor de Governació Antoni Pera, i el Cap del Parc Carles Pérez. A l’acte hi assistiran també responsables dels Bombers de la Generalitat, del Consistori i d’entitats i associacions arenyenques.\nL’actuació és una més de les iniciades per l’Ajuntament en el marc de la política encaminada a pal·liar el dèficit de dotacions i equipaments públics que pateix la vila. El nou parc suplirà les mancances infraestructurals de la seu fins ara en funcionament al carrer d’Anna Maria Ravell, espai que l’Ajuntament cedirà al CEIP Joan Maragall. Aquesta ha estat una obra necessària i reivindicada des de fa anys pels voluntaris d’aquest parc.\nEl nou parc de Bombers s’ubica a la zona de Valldegata Draper, en un solar de propietat municipal situat a la cota més alta de nivell del carrer de Partagàs s/n, vial que uneix el carrer Draper, actualment en funcions de connexió de la N-II amb l’Autopista A-19, amb el rial del Sepí.\nAl costat del parc de Bombers, hi va instal·lada la nova comissaria de Mossos d’Esquadra. Aquest emplaçament permet un accés ràpid a l’autopista C-32, a la carretera N-II i a la C-61, i evita haver de passar per la Riera d’Arenys cada cop que hi ha una sortida.\nEs tracta d’un edifici de 900 metres quadrats de superfície construïda. El cost total de l’obra ha estat de més de 600 mil euros, que han estat aportats majoritàriament per l’Ajuntament i subvencions de la Generalitat de Catalunya. L’immoble consta de dues parts clarament diferenciades: una zona de serveis administratius i residència o caserna pròpiament dita, i una nau cotxera de parc mòbil amb les dependències i serveis auxiliars.\nA la caserna: a la planta baixa hi ha el vestíbul general d’entrada al parc, la sala de control i centre neuràlgic del parc, des d’on es reben les trucades d’alarma i es té comunicació permanent via ràdio amb els vehicles i el personal. Hi ha també un despatx per al cap del parc, i una àrea de serveis. I un dispensari i les dependències per a l’Associació de Bombers, amb aula de formació, sala de reunions, auditori i magatzem.\nLa planta primera inclou els dormitoris, i dependències de servei.\n-A la cotxera i annexos: hi ha la nau per al parc mòbil, que disposa de l’espai suficient per tal que els vehicles puguin entrar o sortir maniobrant el mínim. La cotxera compta amb una fossa de reparacions i taller. Hi ha també un magatzem per al material de reposició. Així mateix, s’hi ha projectat una zona destinada a gimnàs.\nVoleu conèixer el nou Parc?…\nVeniu a la jornada de Portes obertes dissabte a la tarda, amb carrilet\nDes de les sis de la tarda, a les nou de la nit, el carrilet d’Arenys, farà el transport gratuït de les persones que vulguin conèixer el nou equipament.\nDes de les sis de la tarda, el Calisay serà el punt de sortida i d’arribada. S’anirà fins al nou Parc pel Complex Esportiu del Fons de les Creus i la zona de Valldegata Draper. El viatge de dissabte a la tarda, serà gratuït per gentilesa de la UBICA i de l’Ajuntament d’Arenys de Mar.\nArticle anteriorLa concentració de sodi a l’aigua subministrada a l’Alt Maresme augmenta fins a 242 mg/litre\nArticle següentAfectacions al recorregut del Mataró Bus amb motiu dels actes de Les Santes


Paz Padilla prepara una obra de teatre sobre la mort del seu marit Paz Padilla prepara una obra de teatre sobre la mort del seu marit – El Món\nPaz Padilla prepara una obra de teatre sobre la mort del seu marit\nLa presentadora ha escrit un llibre sobre la seva experiència, amb la qual vol ajudar altres persones a viure-ho d'una manera més positiva\nPaz Padilla presenta 'Sálvame' - Telecinco\nJennifer Navarro 02/03/2021 12:15 pm\nPaz Padilla ha estat un exemple de superació des de la mort del seu marit el passat estiu. Des del principi va deixar clar que intentaria ser feliç, per la qual cosa va tornar ràpidament a la feina amb un gran somriure i un missatge clar: “Hem de mirar a la malaltia cara a cara, sense por i amb optimisme perquè la mort és un procés natural”. La presentadora ha escrit un llibre en el qual explica com ho ha viscut i què ha après d’aquest dur camí.\nL’actriu pretén ajudar els lectors a reconciliar-se amb la paraula càncer i a acceptar la mort dels seus familiars: “M’encanta que la gent compri el meu llibre perquè em fa adonar-me que és important que la gent sàpiga com va anar la meva experiència i que puguin aprendre alguna cosa. Ara bé, pensar que per fer aquest llibre ha hagut de morir el meu marit…”, deia en un vídeo molt emotiu.\nEncara no ha sortit a la venda, però ja ocupa el primer lloc del rànquing en les preestrenes més exitoses. És tal l’èxit que Paz Padilla hauria signat un contracte amb una productora per adaptar el llibre en una obra de teatre. Així ho assegura El Español en exclusiva: “Fa mesos que està gestant aquest projecte tan personal i tan íntim. Serà un monòleg en el qual parlarà sense filtres de la seva vida, de la lluita i com afrontar les pèrdues familiars i poder sobreposar-se després”.\nPaz Padilla adaptarà el seu llibre a una obra de teatre / Telecinco\nAfegeixen que estarà ella sola a l’escenari, que preveuen que l’estrena sigui a finals de maig i que no serà un drama, sinó que també incorporarà tocs d’humor.


Combatre l’absentisme escolar, gran objectiu del concurs de curtmetratges ‘A l’Insti: vine avui, torna demà’ – Consell Comarcal del Bages\nCombatre l’absentisme escolar, gran objectiu del concurs de curtmetratges ‘A l’Insti: vine avui, torna demà’\nAquesta iniciativa, impulsada i dissenyada pel Grup Motor del protocol per a la prevenció i la intervenció en l’absentisme escolar a la comarca del Bages, s’adreça a l’alumnat de 3r i 4t d’ESO dels instituts de secundària públics i concertats del territori.\nEl Consell Comarcal del Bages, conjuntament amb l’Ajuntament de Manresa, proposa el concurs de curtmetratges ‘A l’Insti: vine avui, torna demà’, una acció que té com a objectiu donar valor a l’assistència als centres educatius d’ensenyament obligatori, tot remarcant els valors i aprenentatges positius que els i les adolescents adquireixen quotidianament durant el seu període escolar. Per conèixer amb més detalls les bases reguladores del concurs, podeu consultar aquest document.\nAquesta actuació, emmarcada en el protocol per a la prevenció i la intervenció en l’absentisme escolar a la comarca del Bages, vol potenciar la creativitat i participació de l’alumnat i, alhora, implicar-los directament en les tasques de dinamització i sensibilització sobre la importància de l’èxit escolar com a factor de cohesió social. El conseller de l’Àrea d’Acció Social i Ciutadana, Albert Marañón, destaca que “l’abordatge de l’absentisme escolar implica la necessitat d’un treball col·lectiu i transversal que respongui a la necessitat de garantir que infants i joves puguin exercir el seu dret a l’educació; només des de la prevenció aconseguirem reduir aquesta problemàtica”.\nAbsentisme escolar al Bages\nLa presentació de la campanya s’ha celebrat aquest 11 de desembre a la seu del Consell Comarcal del Bages i ha comptat amb la presència d’Albert Marañón, conseller de l’Àrea d’Acció Social i Ciutadana, Eloi Hernàndez, conseller de l’Àrea d’Educació, Cultura, Joventut, Esports i Comunicació, Mercè Rosich, regidora d’Ensenyament i Universitats de l’Ajuntament de Manresa, Joan Ramon Menach, fiscal de l’àrea de Manresa-Igualada i referent del protocol d’absentisme escolar en matèria de justícia, Elisa Altimiras, directora de l’Institut Cal Gravat, i Jordi Martínez, president de la Junta directiva de l’Associació de Caps i Comandaments de Policies Locals de Catalunya (ACCPOLC-BBS).\nDurant l’acte, al marge de presentar la nova campanya, també s’ha exposat l’informe de dades d’alumnes amb absentisme regular o crònic a la comarca del Bages durant el curs 2016/17. Dels casos recollits, 344 alumnes, el percentatge més elevat es concentra en el primer curs d’educació infantil, representant un 16% del total, i en el tercer curs d’educació secundària, amb un 14%. A excepció d’aquests alumnes de P3 i 3r d’ESO, on el percentatge de casos d’absentisme arriba al 3% del total d’alumnes matriculats, a la resta de cursos el percentatge és de l’1%. A més, dels casos d’absentisme crònic (63) durant el curs 2016/17, dos es van haver de derivar a Fiscalia.\nEl Consell Comarcal del Bages ha presentat també el vídeo promocional de la campanya, un emotiu document audiovisual on apareixen exalumnes que es retroben amb els seus antics professors i professores, recorden com els va marcar la seva etapa escolar i recalquen la importància i el valor de l’assistència als centres educatius. En aquest sentit, el Consell Comarcal vol fer un agraïment especial a l’Institut Cal Gravat de Manresa per cedir les instal·lacions per a la filmació de les imatges i també a totes les persones que, de manera desinteressada, han fet possible l’enregistrament d’aquest vídeo. Per visualitzar-lo, podeu accedir al canal de Youtube.\nDesprés de penjar lones a l’entrada de tots els centres de primària i secundària per cridar l’atenció d’infants, joves i famílies, el concurs de curts ‘A l’Insti: vine avui, torna demà’ esdevé una segona part d’aquesta campanya que té la voluntat de fer visible i difondre els valors i aprenentatges positius que aporta a infants i adolescents el fet d’assistir als centres educatius i prevenir l’absentisme escolar.\nPer participar en el concurs, adreçat a l’alumnat de 3r i 4t d’ESO dels instituts de secundària públics i concertats de la comarca, s’hauran d’enviar les propostes a ssocials@ccbages.cat entre el 8 de gener i l’1 de març. L’entrega de premis als guanyadors tindrà lloc a finals de març del 2018 en una sessió oberta a tots els participants i els centres educatius de referència i en el qual es farà una projecció dels curtmetratges seleccionats. Per a més informació sobre les bases, la temàtica, els formats acceptats i els premis del concurs, podeu descarregar aquest document.\nPer últim, el conseller Eloi Hernàndez també ha destacat la importància d’aquesta responsabilitat compartida en l’abordatge de l’absentisme escolar i ha encoratjat els centres i alumnes a participar en una campanya amb molts al·licients per al col·lectiu juvenil.\nmiradalocal miradalocal\t2017-12-11T14:55:50+00:00\tdilluns, 11 de desembre de 2017|


Prohibició de fer foc al bosc fins al 15 d’octubre\nDes del 15 de març no es pot fer foc als terrenys forestals sense autorització\nDes del 15 de març i fins al 15 d’octubre ja no es pot encendre foc en terreny forestal. Aquesta prohibició vol prevenir els incendis forestals. La norma regula que en els terrenys forestals, estiguin o no poblats d’espècies arbòries, i en la franja de 500 metres que els envolta no es pot encendre foc sigui quina en sigui la finalitat. Si es necessita fer cremes en terrenys forestals o en la franja de 500 metres al seu voltant cal demanar autorització una autorització específica. Alhora, es demana extremar les precaucions per tal de cuidar el bosc.\nAixí, no es poden cremar restes de poda i d’aprofitaments forestals, agrícoles o de jardineria sense una autorització expressa del Departament d’Agricultura; no es poden fer focs d’esbarjo ni d’altres relacionats amb l’apicultura; dins de les àrees recreatives i d’acampada i en parcel·les de les urbanitzacions, es podrà fer foc quan s’utilitzin barbacoes d’obra amb mataguspires.


Deliciosamartha: el chalten i carlos suàrez\nel chalten i carlos suàrez\nAhir al vespre, després d'una jornada laboral molt intensa, la platea del Teatre Principal de Badalona em va permetre tornar a viatjar a l'Argentina. Fa dos dies era "Tierra de Fuego" qui trucava a la porta del meu inconscient, i ahir al vespre ho va fer "El Chaltén", el nom de la muntanya més impresionant que he vist mai i capital argentina del trekking. El Sr. Fitz Roy la va batejar amb el seu nom, però els qui se la senten seva, l'anomenen Chalten, el seu nom en tehuelche, la llengua indígena que la va veure néixer.\nAmb motiu de la 22ª semana de muntanyisme de Badalona, l'alpinista i escalador Carlos Suárez ens va fer volar al sostre del Món. Superar les seves pors i inseguretats és el que l'ha portat a caminar tan a prop del risc, i a fer de la seva professió una filosofía de vida.\nPublicado por deliciosa martha en viernes, mayo 18, 2007\nEtiquetas: histories mínimes, viatges


Horaris definitius Prova 9 i consideracions sobre l’avançament de l’horari d’inici : Federació Catalana d'Agility\nHoraris definitius Prova 9 i consideracions sobre l'avançament de l'horari d'inici\nEls horaris definitius per a la Prova 9 de la temporada 2020-202, organitzada pel Club Agility Maresme, els propers dies 27 i 28 de març són:\nSegona Divisió: Reconeixement a les 12:00h.\nIniciació: Reconeixement a les 16:30h.\nPrimera Divisió: Reconeixement a les 9:00h.\nDivisió d’Honor: Reconeixement a les 12:45h.\nVolem recordar que per permetre l’avançament en l’inici de la prova del dissabte 27 de març es va realitzar una consulta a tots els clubs (amb data 11 de març), l’acta amb el resultat de la qual es va enviar a tots els clubs amb data del 16 de març.\nEl motiu de la consulta era la necessitat d’avançar l’horari de les divisions del dissabte per la tarda amb una previsió de finalització no més tard de les 20:00h i poder així permetre el retorn a domicili dels participants, respectant la restricció de mobilitat a partir de les 22h.\nSi aquesta modificació impossibilita la participació d’algun equip inscrit prèviament en les divisions afectades (sempre de manera justificada), s’aplicaran les mesures especials d’assignació de puntuació en cas de limitació de desplaçaments personals (Veure punt 7 de la circular 3/2020-2021).\nSentim les molèsties que aquests canvis us puguin ocasionar però cal tenir present que l‘alternativa a aquest avançament era la suspensió de la prova per no poder complir amb les restriccions a què ens obliga la situació sanitària actual.


Els atrles “castellans” – Villatoro al blog de l’Almussai | Vicenç Villatoro\nUn home que se’n va, de Vicenç Villatoro (Proa), explica molt més que una història personal, tal com suggereix el títol. A partir del relat del nét que escarba en el passat de l’avi, un Villatoro andalús, de Castro —Còrdova—, il·lustrat, botiguer, republicà condemnat a mort pels feixistes durant dos anys, indultat després i emigrat a Terrassa als seixanta anys, el lector assisteix al relat èpic de l’aventura dels andalusos emigrats a Catalunya però també al País Valencia i potser també a altres territoris de l’estat.\nAl voltant dels Villatoro, dels avantpassats, dels que van emigrar, dels que van morir pel camí o dels que es van quedar al poble, van teixint-se una sèrie d’històries que fan de contrapunt entre si i s’entrellacen amb altres aventures de supervivents, d’afusellats, de víctimes o d’assassinats, de fracassats o de triomfadors, de gent que canvia de pàtria, que torna a la seua després d’un periple o de gent que viu a cavall del passat i del present, de gent que se soterra en el silenci o d’altres que no callen i donen veu a l’autor per a anar reconstruint el trencaclosques de la vida de Vicente Villatoro Porcel i de la seua gent.\nUn home que se’n va és, a més un llibre ple de saviesa, de la saviesa ancestral i de la saviesa que donen les vides llargues i agitades:\n“[...] Què sé jo si l’avi Vicenç i la iaia Francisca podien necessitar els serveis d’un curandero vidente especialista en el amor. Aquestes coses no les saps, dels teus avis. I menys en aquell temps. Sí, esclar, deu haver-hi una història d’amor darrere tota aquesta relació de dècades, entre ells dos. Però ho sabien? N’haurien dit així? Potser, com a El violinista a la teulada, si l’avi hagués preguntat de sobte a l’àvia, en els anys quaranta, ≪m’estimes?≫, la iaia Francisca se l’hauria mirat com si hagués enfollit. Això són preguntes de novel·les roses, de pel·lícules del Fred Astaire i la Ginger Rogers. Res a veure amb la vida. Com a El violinista a la teulada, la meva àvia potser hauria respost: tenim dos fills, he aguantat la casa mentre eres a la presó, t’he esperat, he plorat, t’he acompanyat, he sortit al balcó per veure si et duien a la filera dels que pujaven al cementiri per afusellar-los de matinada, patim junts, comptem junts… M’estimes? No és la pregunta correcta. O potser tot això sí que n’és la resposta correcta, l’única possible. No en sabem res. No és possible saber-ne res.” (Pàg. 535-36)\nD’aquesta manera serena, sense arravataments, sense passions desfermades, amb equanimitat, posant sordina a la ràbia perquè és una ràbia heretada —no viscuda en primera persona— o potser perquè juntament amb la ràbia els perdedors transmeten la manera de contenir-la, Vicenç Villatoro, el novel·lista, supera la ficció i conta la realitat com si fos una novel·la d’aquelles que costen de deixar, de les que el lector lamenta que s’acaben, de les que presenten un món complex i ric de manera enciclopèdica.\nAl fil de la lectura d’Un home que se’n va, hom va formulant-se preguntes i totes hi tenen resposta, totes les curiositats hi són satisfetes. Els catalans tots, receptors d’aquella onada migratòria dels anys cinquanta i seixanta, estem acostumats a pensar-la des d’ací. Aquella gent que venia eren castellans, ras i curt: castellans i prou, com nosaltres, valencians, mallorquins o catalans, som senzillament catalans a Sòria, a Lugo o a Cáceres. Vicenç Villatoro, un català amb arrels andaluses, ha viscut i ens explica les dues cares d’aquesta mateixa moneda humana.\nVist des de Terrassa, des d’Alcoi, des de Figueres o des de Santanyí, durant molts anys ens arribaven “castellans”, venien sense res, amb una mà davant i l’altra darrere i ho havien d’aprendre tot: l’idioma, les formes de viure i també les formes de treballar. Eren “castellans”, se’ls veia d’una hora lluny. Amb Un home que se’n va descobrim d’on venien aquelles persones i quines raons profundes i doloroses les empenyien a emigrar o a exiliar-se que, tal com apuntava Juanito Valderrama, són conceptes intercanviables i nosaltres no ho sabíem o no ho volíem saber.\nExtret de: l’Almussai\nllibres , un home que se'n va , Vicenç Villatoro , Villatoro


Apocalíptics i integrats en català Apocalíptics i integrats en català\nEntre els filòlegs catalans corre l’espectre del pessimisme, de la substitució lingüística. Diria que l’opinió majoritària dels especialistes, especialment a partir de la publicació de dades d’usos lingüístics, on semblen constatar-se retrocessos pel que fa a usos quotidians entre els més joves en favor de l’espanyol i l’anglès, han generat preocupació, en certa mesura justificada.\nEls debats sobre la llengua solen ser incòmodes i difícils. Com que són molt emocionals –difícilment es pot mantenir una relació distant i desapassionada amb una qüestió tan personal–, és fàcil de caure en excessos verbals, i passar de l’eufòria a la depressió en un instant, o de la il·lusió al desencís en pocs anys. De fet, i paral·lelament a l’extensió de l’independentisme entre la societat catalana, ha generat debats que van des de la desdramatització (és perfectament compatible una Catalunya sobirana en castellà) fins a aquells que consideren que fora de l’oficialitat única del català no hi ha nació possible. De fet, precisament el trencament profund i irreversible amb Espanya per part de la majoria d’habitants del país (i prop de dues terceres parts dels qui hi han nascut) ha convertit la llengua en una arma llancívola, normalment utilitzada pels enemics de la llengua, pels de la nació, i tot parafrassejant Ovidi Montllor, pels qui són sempre en contra de la lliure expressió i del lliure pensament.\nAllò que no sempre sovinteja és la idea que, potser, tenim un problema de coordenades de debat. El model de normalització lingüística és concebut a finals de la dècada de 1970 i aplicat (menys que més) a partir de la de 1980. El context històric és important perquè va ser una època en què el relat de la Transició era empassat acríticament per la majoria de la gent. Es tractava de promoure el coneixement que arribava a ser residual a la major part de la conurbació barcelonina –cal recordar que, el 1975 la majoria de la població censada a Catalunya hi havia nascut a fora–, i que es va assimilar la voluntat de reconstrucció democràtica a la visibilització del català com a llengua cooficial, després de quatre dècades de prohibició expressa i bandejament públic. Ara bé, si examinem amb detall aquells anys, veurem la quantitat de gent que acabava detinguda, multada i reprimida per tractar de retolar en català o emprendre accions favorables a la llengua. Ningú no se’n recorda de la Crida, l’Àngel Colom i un jove Jordi Sánchez atonyinats per la policia i menystinguts pels mitjans de comunicació?\nEn bona mesura, la política de normalització lingüística era “pujolista”, en el sentit, no només d’etapa històrica, sinó de concepte. Malgrat les crítiques contra el president i els diversos defectes personals i polítics, caldria reconèixer-li certa exigència intel·lectual i visió global i complexa del seu país. I, a partir d’aquí, i en base al coneixement d’intel·lectuals i activistes com ara Paco Candel, va optar per la idea de l’”un sol poble” -que probablement era la menys dolenta de les estratègies disponibles, tenint en compte el context històric, els perills de divisió interna, i l’experiència de l’agra conflictivitat entre anarquisme i catalanisme durant la dècada de 1930. De fet, una de les virtuts del pujolisme -amb el suport del PSUC i part del moviment obrer- va consistir a saber unir la reivindicació social, la democràtica i la nacional en un front antifranquista. Perquè, no ens enganyem, qui atacava Catalunya eren els mateixos que estaven en contra de la democràcia i en contra dels drets socials, com succeeix encara avui, també via whatsapp.\nAixí, la immersió lingüística va formar part d’aquesta reconstrucció global del país. El problema és que, ni la democràcia era de debò, ni la millora social anava seriosament, ni la reconstrucció nacional s’havia pogut fer realment. Avui, quatre dècades i mitja després dels primers anys de la Transició podem detectar com tot plegat era mentida. Així entendrem millor què passa amb la llengua amb el país.\nAvui, el 2021, aquell país on s’havien introduït unes tímides polítiques de normalització lingüística (sense imposicions, amb excessos voluntaristes, sense voluntat ni possibilitats d’ofendre ningú) és molt diferent. Per començar, aquella Catalunya era molt espanyola. Avui, en plena era de globalització, al meu entendre, ho és menys , la qual cosa no vol dir més catalana, encara que sí molt més global. El 36% dels residents catalans són nascuts a fora (mig-mig, més o menys, entre nascuts a Espanya i la resta del món). A l’escola es parlen moltes llengües. L’anglès s’ha introduït en la quotidianitat, almenys entre els menors de quaranta anys amb estudis universitaris, gràcies als viatges, l’obertura al món, les sèries o els videojocs. S’ha produït una involució política i social on el sistema de la Transició s’ha exhaurit i l’aznarisme ha fet servir l’anticatalanisme com a cohesionador nacional. I, certament, una Espanya més desigual, més autoritària, més inculta, més irrellevant, i més degradada realment necessita algú a qui odiar per mantenir la seva precària unitat. I en aquest sentit, la llengua catalana (i les llengües no espanyoles) han esdevingut diana de tots els atacs, perquè és obvi que la identitat espanyola recupera aquella aura contrareformista i intolerant que fa del nacionalisme una religió on no hi caben heretges –i el català és una heretgia lingüística–.\nI aquí, la llengua es trobava –i es troba- en una situació fràgil. Per manca d’ambició, per mandra, per por a emprenyar els poders fàctics, allò que en dèiem normalització s’havia concentrat a les escoles (i no tant als instituts o les universitats) i a la CCMA. En altres paraules: a les reserves índies. És així com s’ha atacat a TV3 i a l’escola catalana, per la seva condició de reducte, que com tot reducte resulta vulnerable.\nLa manca d’ambició pel que fa a polítiques de reconstrucció (o construcció) nacional ha propiciat diversos fenòmens, que més que a l’optimisme o el pessimisme ens haurien de conduir vers la perplexitat, o anàlisis més enrevessades. D’una banda, la seva permanència al sistema educatiu ha produït certa “llatinització”, reduïda a un codi per interactuar amb els mestres o la institució (molt menys a la secundària, on podem trobar instituts on l’hostilitat és oberta, on hi ha alumnes que no parlen català ni sota tortura i docents que cedeixen a la mínima per evitar-se problemes). De l’altra, no es percep socialment la utilitat, si més no la immediata de fer servir el català.\nAquesta part és realment important per poder entendre certa decadència d’ús social. Els més entusiastes partidaris de la immersió eren les famílies d’immigrants espanyols que confiaven que el català podria obrir les portes a la promoció social. I això, només va passar fins a cert punt, de manera que molta gent ha viscut com una decepció expectatives incomplertes. El català, malgrat que obria portes, no n’ha obertes masses. I un empresariat (faré servir un barbarisme adient) “cutre” ha preferit contractar algú disposat a cobrar poc i ésser explotat fàcilment, malgrat que no disposi de les mínimes habilitats lingüístiques i desconegui la llengua pròpia del país. Com volem que la gent faci servir el català si això no té cap incentiu pràctic? Quin incentiu pot tenir l’ús social? La gent pot canviar els seus comportaments personals per amor, per interès o per necessitat. Quin amor, interès o necessitat pot implicar l’ús del català? La qüestió passa per aquí, i no és fàcil.\nÉs cert que, l’amor, l’interès i la necessitat poden variar en funció de moltes circumstàncies. I de fet, segments socials, persones individuals el fan servir en funció de les circumstàncies. Ja hem dit, el català obre portes, encara que poques, i per tant trobem casuístiques molt diverses (on, per posar un exemple, hi ha germans que l’han adoptat com a llengua habitual, mentre altres que l’ignoren). Tanmateix, en una era de globalització, la cosa es complica, perquè és obvi que avui l’anglès és ja avui una tercera llengua, que entra sobretot a partir de productes culturals i d’oci: sèries, videojocs, youtubers.\nI, certament, és difícil avaluar si avui la cosa va bé o malament. El més probable és que ambdues coses alhora. Per a qui vivia en un context monolingüe castellà (el Nou Barris dels anys setanta) és obvi que la situació ha millorat ostensiblement. Per aquells que s’havien cregut que la normalització anava de debò, només és possible la decepció. Estem vivint una època en què han caigut moltes màscares, perquè la majoria de la gent pensava que la democràcia anava de debò, quan en realitat tot formava part d’una gran mentida. I la situació del català és un dany col·lateral de la ficció de democràcia i d’encaix, que, evidentment, l’han polititzat a marxes forçades. Potser perquè, en el fons, les seves possibilitats de sobreviure, o com a mínim, de no veure empitjorat el seu estatus, ha de passar necessàriament per la independència, per tenir un estat a favor, i no pas ara, que el té en contra. Evidentment, la independència no garanteix la salut de la llengua, encara que ens allunya de l’apocalipsi i ens permet integrar-lo en una certa normalitat.\nEs pot obligar a vacunar?\nPolítica Emma Diez - 22 d'abril de 2021\nLes vacunes han tingut un impacte molt important en la medicina moderna. Gràcies a l'efecte preventiu de les vacunes la humanitat ha sigut capaç...\nPolítica Xavier Diez - 20 d'abril de 2021\nUn dels tràgics episodis oblidats del segle XIX, i que caldria ser recordat periòdicament va ser el de la Great Famine irlandesa. Entre 1845...\nPolítica Xavier Diez - 13 d'abril de 2021\nEm declaro fan de la Fórmula 1. Potser podria semblar una activitat avorrida, tenint en compte l’escàs nombre d’avançaments, certa previsibilitat, escassos moments espectaculars...\nRetorn al 2013? Una marxa enrere inviable\nPolítica Enric Pujol - 12 d'abril de 2021\nLes veus que demanen un retorn a la situació anterior al procés independentista han crescut i s’han crispat d’ençà que s’ha fet evident que...


Història a selectivitat - Preguntes i Respostes | Preparats, Llestos, Universitat\nHistòria a selectivitat\nVoldria saber com funciona el tema del contingut que entra a sele per història. He mirat la pàgina de gencat on hi especifica que són dues opcions, una es sobre tres temes anteriors al 36 i l'altra són tres temes posteriors al 36. Voldria saber si es podria estudiar solament tres temes tan de l'opció 1 com de la 2, ja que si es saben quins temes son de cada opció, és més senzill i fàcil estudiar-se 3 que no pas 6, però ho trobo massa estrany ja que m'hi espero alguna mena de trampa pel mig. M'gradaria que em resolguessiu el dubte, ja que com jo, s'ho pregunten molts estudiants.\nEls continguts de les preguntes de la Selectivitat sempre són una incògnita i nosaltres sempre recomanarem estudiar TOT el temari. La Llei de Murphy podria fer que sortís una pregunta sobre els temes que no has estudiat, precisament :(\nAl final, és decisió teva estudiar o no tot el temari i has de pensar si estàs disposada a córrer aquest risc.\nT'aconsellem mirar aquest vídeo que hem fet sobre Com estudiar i fer l'examen d'Història de la Sele!\nGràcies per escriure'ns i molta sort a la Sele!


oct. 04, 2017 No Comments by CatPress\nEl programa PICE d’ocupació juvenil de la Cambra de Comerç de Manresa formarà joves per treballar com a soldadors en empreses industrials de la comarca. Es tracta d’un perfil professional amb una alta demanda, fet que fa preveure uns bons índexs d’inserció laboral. El curs s’iniciarà el dia 16 d’octubre i s’acabarà el 28 de novembre. En total seran 155 hores de formació en horari de dilluns a divendres, de 9 del matí a 2 del migdia.\nLa inscripció al curs és gratuïta i els participants, a més, podran beneficiar-se d’una beca de 93 €. També entraran a formar part d’una borsa de treball que es posarà a disposició de totes les empreses del territori que necessitin incorporar nous professionals. Fins a finals d’any la Cambra ofereix un ajut a les empreses de fins a 4.950 € per cada contracte fet a alumnes del programa PICE.\nEl curs es farà a les instal·lacions de l’Institut Lacetània de Manresa i del Centre de Formació Pràctica al Palau Firal, que disposen dels equipaments necessaris perquè s’hi desenvolupi la part més pràctica de la formació. A més, el programa també inclou formació bàsica en ocupabilitat i habilitats socials.


El Govern espanyol garanteix que exhumarà Franco | Espanya | EL PAÍS Catalunya\nEl Govern espanyol garanteix que exhumarà Franco\nL'Executiu socialista buscarà consens però, si no és possible, "complirà els seus compromisos"\nMadrid 18 JUN 2018 - 16:43\tCEST\nCarmen Calvo. Víctor J. Blanco GTRES\nLa memòria històrica és un "assumpte clau" per al Govern de Pedro Sánchez i el PSOE, de manera que l'Executiu espanyol intentarà desenvolupar la Llei de memòria del 2007, ha garantit la vicepresidenta del Govern central, Carmen Calvo, aquest dilluns a la seva arribada a la reunió de l'executiva socialista. El Govern anirà "pas a pas" en aquest àmbit, però sí que té una decisió presa per procedir a l'exhumació de Francisco Franco del Valle de los Caídos.\nPeriodisme a l'ombra de l'àliga\nLes iniciatives per desenvolupar la llei, entre les quals l'exhumació del dictador es considera prioritària, s'abordaran "en el termini més breu possible", ha assenyalat el portaveu de l'executiva socialista, Óscar Puente, en roda de premsa a Ferraz. El portaveu no ha detallat la fórmula legal amb la qual s'aprovarà l'exhumació. Es buscarà consens per aplicar aquestes mesures, però encara que no ho n'hi hagi el Govern "complirà els seus compromisos".\n"Donarem compliment al que el Congrés ja va decidir que es fes", ha assenyalat la vicepresidenta abans de la reunió de l'executiva del PSOE. Carmen Calvo es referia a la proposició no de llei aprovada pel ple del Congrés el maig del 2017, que instava el Govern a ampliar la llei de memòria històrica per, entre altres coses, exhumar les restes del dictador del Valle de los Caídos. La iniciativa, del PSOE, va tirar endavant amb l'única abstenció del PP i ERC. Després de derogar de facto la llei de memòria del 2007 en deixar-la sense dotació pressupostària, l'Executiu de Rajoy va vetar el març passat aquesta reforma de la llei de memòria que plantejava al PSOE per la despesa que implicava.\nEn compareixença de premsa després de l'executiva socialista el portaveu ha detallat que el Govern i el PSOE volen convertir el Valle de los Caídos en un lloc de commemoració i "no d'exaltació de la dictadura". "Un Govern de tots no pot acceptar aquests símbols d'exaltació d'una dictadura condemnada per la història", ha argumentat Puente.\nL'exhumació de Franco és l'assumpte més prioritari de les mesures a prendre en relació amb la memòria històrica, mentre la resta d'iniciatives s'anirà prenent "gradualment". "És evident que un dels assumptes més clars és el trasllat i l'exhumació [del dictador]. En aquesta qüestió la decisió és força clara", ha explicat Puente.\nL'executiva socialista presidida pel cap de l'Executiu, Pedro Sánchez, no ha abordat els terminis en els quals actuarà el Govern, però el portaveu del PSOE ha defensat que encara que no sigui urgent sí que "és el moment de prendre aquestes decisions". "Sense urgències, sense precipitacions, però les prendrem", ha puntualitzat.\nEl Govern de Pedro Sánchez buscarà el màxim consens possible, però no frenarà la iniciativa si tots els grups no hi estan conformes, atès que l'impuls a la memòria històrica és un dels compromisos més rellevants que va adoptar el 39è congrés del PSOE. Els socialistes ja van intentar durant el Govern de José Luis Rodríguez Zapatero treure el dictador del mausoleu, però finalment no ho van fer.


Double Room Lumbarda 4436a Korcula Croàcia - Ofertes d'hotels amb els MILLORS DESCOMPTES EN LÍNIA\nDescompte a Double Room Lumbarda 4436a\nMés informació sobre Double Room Lumbarda 4436a\nIdeal tant per a la diversió com per al relax, Double Room Lumbarda 4436a es troba a la zona de Lumbarda de la ciutat de Lombarda. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAmb una oferta de serveis hotelers superior i ampla gama d'entreteniment, Double Room Lumbarda 4436a és compromet a que la seva estada sigui el més còmoda possible. Els clients de l'hotel poden gaudir de Wi-Fi gratuït en totes les habitacions, Zones públiques amb Wi-Fi, aparcament de cotxes, s'admeten animals de companyia.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Amb una localització ideal i amb comoditats imbatibles, Double Room Lumbarda 4436a no troba competidors en cap categoria.


Cicle d'educació ambiental "La tardor al riu" - Limne\n20 de setembre de 202124 de febrer de 2022patronat\nLa llera del riu Túria tornarà a ser l’epicentre de les activitats d’oci i per a totes les famílies de Quart de Poblet. El tret d’eixida es donarà el propvinent dissabte 25 de setembre, amb un taller sobre els seguiments de tortugues i tinença responsable.\nLes Rutes de l’Aigua, que donen a conèixer el ric patrimoni hidràulic del municipi, s’han prohgramat els dies 02 d’octubre, 06 de novembre i 18 de desembre.\nDurant l’octubre farem la clàssica inspecció de riu es farà el propvinent 16 d’octubre, seguida d’una plantació d’arbustives (dia 23) i taller d’educació ambiental sobre residus (dia 30).\nPel mes de novembre hem preparat un taller sobre el bosc de ribera (dia 13), una jornada de seguiment de rastres (dia 20) i un taller de ioga (dia 27).\nTanquem el cicle durant les primeres setmanes del mes de desembre, amb un taller sobre la llúdria (dia 04) i la jornada Mans al Riu (dia 11).\nPla bàsic d’actuacions al PNM de BorrianaDifusió ambiental a la Rambleta


És molt important que abans de tramitar el títol et posis en contacte amb la Unitat d'Atenció a l'Usuari (telèfon 93 581 30 10 / correu electrònic: ep.titols@uab.cat), on comprovaran que tens tota la documentació en regla i t'explicaran pas a pas el que has de fer per sol·licitar el teu títol.\nL’expedició de qualsevol tipus de titulació duu associades unes taxes acadèmiques.\nQuan realitzis el pagament l’entitat bancària et facilitarà un comprovant. Has de fer arribar aquest document juntament amb una fotocòpia del DNI a l’Escola de Postgrau per tramitar el títol.\nLa sol·licitud de tràmit pots fer-la passant per l’Escola de Postgrau, autoritzant per escrit a una persona a fer-ho en nom teu o per correu postal. En aquest darrer cas cal descarregar el full de sol·licitud i enviar-lo degudament complimentat juntament amb el resguard de pagament i la fotocòpia del DNI a:\nSi ho envies per correu et recomanem que conservis una fotocòpia de tota la documentació.\nQuan sol·licitis el títol obtindràs el resguard de tramitació. Si ho has fet per correu el rebràs per aquesta mateixa via al domicili que indiquis.\nEl resguard té la mateixa validesa que el propi títol i serà l’únic document acreditatiu que tinguis en el període d’expedició de l’original, que serà d’aproximadament d'entre sis mesos i un any. Quan el títol ja estigui disponible rebràs un correu electrònic notificant-ho i ja podràs recollir-lo.\nRecollir-lo personalment a l’Escola de Postgrau (porta el teu DNI i el resguard de tramitació).\nAutoritzar a una persona a recollir-lo en nom teu (ha de portar una autorització signada per tu i una fotocòpia del teu DNI, i s’haurà d’identificar).\n�Actualment treballo com a muntadora de v�deo, programadora de festivals i coordinadora de projectes audiovisuals.�


Puigdemont exigeix al Govern espanyol que respecte els drets de Jordi Sànchez per a ser president - À Punt\nPuigdemont exigeix al Govern espanyol que respecte els drets de Jordi Sànchez per a ser president\nAcusa Espanya d'inventar-se un relat per a "subvertir els resultats" de les eleccions de desembre.\nCarles Puigdemont respon als mitjans de comunicació des de Berlín / Clemens Bilanoto (EFE)\n07 d'abril 2018 - 03:35\nL'expresident de la Generalitat de Catalunya, Carles Puigdemont, assegura que la resolució del Comité de Drets Humans de Nacions Unides sobre els drets polítics de Jordi Sànchez, obri una oportunitat perquè el Govern espanyol "canvie d'estratègia" i "deixe d'entorpir" l'elecció d'un nou president.\nPuigdemont, que ha oferit una roda de premsa a Berlín enmig d'una gran expectació mediàtica, ha acusat l'executiu de Mariano Rajoy d'inventar-se un relat fictici sobre el que ha passat a Catalunya durant els últims mesos per a "subvertir" el resultat de les eleccions autonòmiques de desembre. Atribueix també a Espanya actituds antieuropees i adverteix que "la reacció de certa dreta ha de preocupar a tots".\nL'endemà d'abandonar la presó de Neumünster, Puigdemont ha començat recordant els membres del seu govern empresonats a Estremera i Alcala Mecó sota l'acusació de rebel·lió, la mateixa que la justícia alemanya no creu acreditada per a aprovar la seua extradició a Espanya.\nPuigdemont ha explicat que té la intenció de tornar a Bèlgica, però de moment fixa la residència a Berlín, mentre la justícia acabe d'estudiar si accepta l'acusació de malversació, l'altre delicte que li imputa el jutge Pablo Llarena.\nPrecisament, el magistrat del Tribunal Suprem i la Fiscalia estudien acudir al Tribunal Europeu perquè es pronuncie sobre si la justícia alemanya ha aplicat bé l'euroorde de detenció. Si Llarena fa el pas de presentar aquesta qüestió prejudicial, totes les euroordes que ha dictat per aquest cas, incloent les dels exconsellers catalans que estan a Bèlgica i Escòcia, quedarien en suspens.\nAvançant-se a aquest debat, la ministra alemanya de Justícia, la socialdemòcrata Katarina Barley, ha dit que la decisió del tribunal superior de Slesvig-Holstein d'alliberar Puigdemont és "absolutament correcta". És més, la ministra ha advertit Espanya que si vol continuar el procés d'extradició haurà d'explicar i demostrar per què acusa l'expresident de la Generalitat catalana de malversació.\nEl cap de la diplomàcia espanyola, Alfonso Dastis, ha qualificat de "desafortunades" aquestes declaracions mentre que el president espanyol, Mariano Rajoy, ha assegurat que no ha parlat sobre aquesta qüestió amb la cancellera alemanya, Angela Merkel.\nA Catalunya, mentrestant, el president del Parlament, Roger Torrent, ha oficialitzat per Twitter que torna a proposar Jordi Sànchez com a candidat a la presidència de la Generalitat catalana. L'exlíder de l'Assemblea Nacional Catalana ha dit també a través d'aquesta xarxa social que "s'acosta l'hora de la negociació" amb el Govern espanyol i que ha de ser "d'igual a igual". Sànchez, però, no té garantida l'elecció perquè la CUP ha reiterat que s'abstindrà.


El xef i copropietari d’El Celler de Can Roca, Joan Roca, ha rebut el Premi DRAC a la Trajectòria SOStenible i ha destacat alguns dels projectes del restaurant en aquest sentit, com l’elaboració dels uniformes amb plàstics reciclats\nActualitzada el 05-04-2022 22:35\nRAC1 ha lliurat aquest dilluns 4 d’abril els primers Premis DRAC, uns guardons que volen reconèixer els projectes i persones que impulsen canvis per millorar la nostra societat. I entre els premiats, els germans Roca, Premi a la Trajectòria SOStenible.\nEls tres germans cuiners, propietaris del Celler de Can Roca, un dels millors restaurants del món, aposten per la gastronomia sostenible, són ambaixadors de bona voluntat del programa de les Nacions Unides per al Desenvolupament i els uniformes del seu restaurant es fan amb el poc plàstic que entra al seu restaurant, reciclat.\nJoan i Josep Roca a l'escenari. // RAC1\n“Ens sentim molt afalagats de rebre aquest premi que posa el focus en aquesta part de la nostra feina. Si bé és cert que hem posat molts esforços en l’excel·lència gastronòmica i la creativitat, en tot allò que cuinem, és cert també que fa gairebé 10 anys que hem posat en marxa projectes diferents de sostenibilitat”, ha explicat Joan Roca a l’escenari de L’Auditori de Barcelona, on s’ha celebrat la gala de lliurament dels Premis DRAC.\n“Hem fet un taller de reciclatge vidre, convertim les caixes de polietilè en tamborets...”, ha continuat explicant Roca, que ha rebut el guardó de mans de Jordi Basté i Emilio Herrera, president de KIA España. El punt més sorprenent del discurs del xef ha arribat quan ha revelat que “no només els uniformes de cambrers i cuiners d’El Celler de Can Roca són de plàstic reciclat; el vestit que porto és de plàstic reciclat. Intentem donar una segona vida als residus que generem, ampolles, plàstics… Això ho fem des de la mirada que creiem que ha de tenir un restaurant que té visibilitat, per tal d’inspirar. Volem ser inspiradors de la consciència necessària per afrontar el futur”, ha assegurat Joan Roca.\nFa gairebé 10 anys que hem posat en marxa projectes diferents de sostenibilitat\nJoan Roca xef i copropietari d’El Celler de Can Roca\nEl vestit que porto és de plàstic reciclat. Intentem donar una segona vida als residus que generem, ampolles, plàstics…\nSegons el xef, és necessari que la gent que cuina a casa es miri l’alimentació des del punt de vista de la sostenibilitat, encara que això soni a frase feta i molt repetida. “Que la gent cuini el que té a prop, productes de proximitat valorant la feina de petits productors, aprofitant al màxim el menjar que entra a les cases”.\nPer això els germans Roca han agraït molt aquest premi, que serveix, diuen, “per donar visibilitat a tot això que fem, i inspiri altra gent per fer coses semblants”.\n04-04-2022 19:14 STREAMING DE VÍDEO\nGala dels Premis DRAC: recupera el vídeo complet\n04-04-2022 06:28 PREMIS DRAC\nEl trofeu dels premis DRAC: una espina de plata, obra d’art de la marca joiera Misui


Excepció per a vehicles de persones amb mobilitat reduïda en episodis ambientals\nTal com vam demanar des d'ECOM al Consell de la Mobilitat de l' Àrea Metropolitana de Barcelona (AMB), els vehicles de persones amb mobilitat reduïda (PMR) no estan afectats per les restriccions en episodis de contaminació ambiental.\nUn episodi de contaminació atmosfèrica és una circumstància en la qual els nivells de contaminants atmosfèrics superen els valors límit recomanats per la Unió Europea (UE) i esdevenen nocius per la salut. Concretament, quan els nivells de diòxid de nitrogen (NO2) superen els 200 µg/m³ horaris en més d’una estació de la Xarxa de Vigilància i Previsió de la Contaminació Atmosfèrica (XVPCA). Segons l’històric de dades, a l’àrea metropolitana de Barcelona es pot produir fins a 3 vegades l’any.\nQuan la Generalitat de Catalunya, que és qui en té les competències, declara “Episodi ambiental de contaminació”, l’AMB, d’acord amb els municipis metropolitans, posa en marxa el seu protocol d’actuacions, que contempla un seguit d’accions: des de campanyes informatives, fins al reforç del transport públic i l’aplicació de restriccions de circulació als vehicles més contaminants.\nAixí doncs, aquest hivern, en cas d’episodi de contaminació declarat per la Generalitat de Catalunya, operatius de la Guardia Urbana dels municipis inclosos a la Zona de Baixes Emissions de Rondes de Barcelona faran el control de les restriccions dels vehicles contaminants. Queda explicitat que els vehicles de PMR estan exempts de les restriccions i cas de que siguin aturats per la Guardia Urbana només caldrà que s’identifiquin com a tals; i per tant, portar la targeta d’aparcament i la targeta acreditativa de la discapacitat.\nEn un futur, quan comenci el control tecnològic (fonamentalment amb càmeres), els diferents municipis arbitraran les mesures per tenir aquests vehicles identificats. En el seu moment, es farà la comunicació dels procediments necessaris per materialitzar aquest registre. El web http://www.canvidhabits.com/ca/ recollirà tota la informació.\nTot i amb això, des d’ECOM reivindiquem que és clau seguir treballant per un transport públic accessible i de qualitat a tot el territori per promoure també una mobilitat més sostenible i una millor qualitat de l'aire: és una qüestió de salut pública que ens afecta a tothom.